Proteas buig die knie voor Indiese boulersTemba Bavuma word deur Mohammed Shami skoongeboul. (Mahesh Kumar A./AP) Die Engelse sê altyd dat sake (ook in ’n krieketwedstryd) nie afgehandel is totdat ’n sekere dame van ’n ietwat, uhm, “meer geronde” postuur gesing het nie. Nou ja, in die eerste kriekettoets tussen Suid-Afrika en Indië in Visakhapatnam het daardie einste tannie reeds in die tuisspan se tweede kolfbeurt haar stem begin opwarm. Want ten spyte van moedige honderdtalle deur Dean Elgar en Quinton de Kock in die besoekers se eerste kolfbeurt, het die Proteas steeds die toets met 203 lopies verloor. Dit is Indië se derde agtereenvolgende toetssege van meer as 200 lopies en hulle is tans eerste op die Wêreldtoetskrieket-kampioenskap se punteleer met hul 160 punte ná drie toetse. Hoewel Suid-Afrika se eerstebeurttelling van 431 ’n skitterende antwoord op Indië se reusagtige telling van 502/7 verklaar was, is Virat Kohli se span net té gewoond daaraan om wedstryde in hul agterplaas te wen. Rohit Sharma het terstond sy tweede honderdtal van die wedstryd geslaan en sy 13 sesse in sy twee beurte het gesorg dat Indië 36 sesse in die toets geslaan het – ’n nuwe rekord. Kohli en Kie. het hul voete op die versnelpedaal gehou en die tuisspan kon binne 68 boulbeurte 323/4 aanteken; die Proteas moes 395 vir ’n oorwinning jaag. Maar toe Keshav Maharaj net 28 boulbeurte later deur Ravindra Jadeja terug na die kleedkamer gestuur is, was die skrif taamlik duidelik teen die Protea-muur. Die Suid-Afrikaners het op 70/8 gesteier en ’n nederlaag van meer as 300 lopies was op die spel. Maar ’n goeie vennootskap van 91 lopies om die negende paaltjie tussen Dane Piedt (56) en Senuran Muthusamy (49*) het darem vir ’n paar Protea-glimlagte gesorg. Dit sal egter meer as ’n buisie Colgate verg om die Protea-fronse in glimlagte te laat verander. Om met 203 lopies te verloor, is ’n gróót drag slae.